**Απαντήσεις σε ερωτήματα και απορίες μαθητών/τριών της ΣΤ’ τάξης Δημοτικού Σχολείου**

***Οι απαντήσεις δόθηκαν, είτε από τη Διεύθυνση του Γυμνασίου, είτε από παιδιά της Α’ Γυμνασίου.***

***1. Πόσα τμήματα Α’ τάξης υπάρχουν και πόσοι περίπου μαθητές φοιτούν σε κάθε τμήμα;***

Απάντηση: Κατά τη φετινή σχολική χρονιά στο Γυμνάσιό μας υπάρχουν 4 τμήματα Α**´** τάξης με περίπου 21 μαθητές στο κάθε τμήμα. Τα παιδιά χωρίζονται στα τμήματα με αλφαβητική σειρά ή ανάλογα με τη Β’ ξένη γλώσσα (Γαλλικά ή Γερμανικά).

***2. Πόσες ώρες μάθημα κάνετε καθημερινά και πόσο διαρκεί η καθεμιά;***

Απάντηση: Τρεις ημέρες την εβδομάδα κάνουμε 6 ώρες μάθημα (40-45 λεπτά η καθεμία), ενώ τις υπόλοιπες δύο μέρες κάνουμε 7 ώρες μάθημα.

***3. Τι ώρα αρχίζουν τα μαθήματα στο Γυμνάσιο και τι ώρα τελειώνουν;***

Απάντηση: Τα μαθήματα αρχίζουν στις 8:25 και τελειώνουν στις 14:05.

***4. Πόσα διαλείμματα κάνετε στο Γυμνάσιο και πόσα λεπτά διαρκεί το κάθε ένα;***

Απάντηση: Κάνουμε 6 διαλείμματα. Το πρώτο και το τελευταίο διαρκούν 5 λεπτά, ενώ τα υπόλοιπα διαρκούν 10 λεπτά.

***5. Έχετε διαφορετικό καθηγητή για κάθε μάθημα;***

Απάντηση: Σχεδόν για όλα τα μαθήματα έχουμε διαφορετικό καθηγητή. Υπάρχουν όμως περιπτώσεις στις οποίες ένας φιλόλογος καθηγητής μπορεί να μας διδάσκει περισσότερα από ένα μαθήματα, π.χ. Ιστορία, Νέα Ελληνικά, Αρχαία Ελληνικά.

***6. Πόσοι καθηγητές διδάσκουν στο Γυμνάσιο;***

Απάντηση: Στο Γυμνάσιό μας διδάσκουν περίπου 30 καθηγητές. Κάποιοι από αυτούς βρίσκονται καθημερινά στο σχολείο μας, ενώ μερικοί διδάσκουν κάποιες ημέρες και σε άλλο σχολείο.

***7. Έχετε τη δική σας αίθουσα ή μπαίνετε σε διαφορετική αίθουσα για κάθε μάθημα;***

Απάντηση: Ναι, έχουμε δική μας αίθουσα. Όμως, αρκετά από τα μαθήματά μας τα διδασκόμαστε σε άλλες ειδικές αίθουσες, ανάλογα με το μάθημα που έχουμε (π.χ. αίθουσα Καλλιτεχνικών, Μουσικής, Πληροφορικής, Τεχνολογίας και τμημάτων ένταξης).

***8. Διδάσκονται διαφορετικά μαθήματα στο Γυμνάσιο απ’ αυτά του Δημοτικού και πόσο δύσκολα ήταν για σας αυτά τα καινούρια μαθήματα;***

Απάντηση: Ναι, υπάρχουν διαφορετικά μαθήματα, π.χ. Αρχαία, Βιολογία, Οικιακή Οικονομία κ.ά. Δεν είναι ιδιαίτερα δύσκολα, αφού δεν χρειάζεται τα παιδιά να έχουν προηγούμενες γνώσεις σε αυτά τα μαθήματα.

***9. Πόσο δύσκολα σας φάνηκαν γενικά τα μαθήματα στο Γυμνάσιο; Πόση ώρα χρειάζεται περίπου να διαβάζει ένας μαθητής της Α΄ τάξης;***

Απάντηση: Όχι πολύ διαφορετικά από το Δημοτικό. Απλά χρειάζεται πιο οργανωμένη και συστηματική μελέτη. Ο χρόνος μελέτης διαφέρει από μαθητή σε μαθητή, ανάλογα με τις μαθησιακές του δυνατότητες και τον τρόπο που μαθαίνει.

***10. Όταν ο καθηγητής παραδίδει το μάθημα, μπορούμε να κρατάμε σημειώσεις;***

Απάντηση: Φυσικά και μπορείτε. Αυτό θα σας βοηθήσει για τη μελέτη στο σπίτι, αλλά και την κατ’ οίκον εργασία σας.

***11. Στο Γυμνάσιο θα γράφουμε με μολύβι ή με στυλό;***

Απάντηση: Στο Γυμνάσιο όλοι οι μαθητές και σε όλα τα μαθήματα γράφουν με στυλό. Υπάρχουν όμως και κάποιες περιπτώσεις που οι μαθητές χρησιμοποιούν το μολύβι, π.χ. στο μάθημα των Καλλιτεχνικών και σε μαθήματα που χρειάζεται να κάνεις κάποιο σχήμα, π.χ. στα Μαθηματικά.

***12. Ποια από τα μαθήματα είναι γραπτώς εξεταζόμενα στο τέλος της σχολικής χρονιάς;***

Απάντηση: Τα εξεταζόμενα μαθήματα στο τέλος της σχολικής χρονιάς είναι: Αρχαία Ελληνικά, Νέα Ελληνικά, Μαθηματικά, Ιστορία, Φυσική, Βιολογία και Αγγλικά. Όμως, ο μαθητής είναι υποχρεωμένος να εξεταστεί και σε άλλα μαθήματα (στον Σεπτέμβριο), εάν συγκέντρωσε χαμηλή βαθμολογία.

***13. Πόσα τετράμηνα υπάρχουν καθ’ όλη τη διάρκεια της σχολικής χρονιάς και από τι εξαρτάται η βαθμολογία του κάθε τετραμήνου;***

Απάντηση: Υπάρχουν δύο τετράμηνα (Μέσα Σεπτεμβρίου- 20 Ιανουαρίου / 21 Ιανουαρίου – τέλη Μαΐου).

Για τη βαθμολογία κάθε τετραμήνου λαμβάνονται υπόψη:

* Η αξιολόγηση της επίδοσης ενός μαθητή γίνεται με βάση τα παρακάτω κριτήρια:
* Η συνολική συμμετοχή του στη μαθησιακή διαδικασία
* οι εργασίες που κάνει στο πλαίσιο της καθημερινής μαθησιακής διαδικασίας στο σχολείο ή στο σπίτι, ατομικά ή ομαδικά
* Οι συνθετικές δημιουργικές εργασίες, ατομικές ή ομαδικές, οι διαθεματικές εργασίες
* οι τετραμηνιαίες δοκιμασίες αξιολόγησης
* οι ολιγόλεπτες γραπτές δοκιμασίες (τεστ)

***14. Πόσα διαγωνίσματα γίνονται σε κάθε τετράμηνο και πόση χρονική διάρκεια έχουν;***

Απάντηση: Σε όλα τα μαθήματα (εκτός των: Μουσική, Καλλιτεχνικά, Φυσική Αγωγή και Εργαστήρια Δεξιοτήτων) γίνονται δύο ωριαία διαγωνίσματα (ένα σε κάθε τετράμηνο) και τεστ που διαρκούν συνήθως 10-15 λεπτά. Δεν υπάρχει περιορισμός στον αριθμό των τεστ.

***15. Πώς αντιμετωπίζονται οι μαθητές που έχουν σοβαρές δυσκολίες με τα μαθήματά τους; Προσφέρεται κάποιου είδους βοήθεια από το σχολείο σ’ αυτούς τους μαθητές;***

Απάντηση: Ναι, οι μαθητές αυτοί αντιμετωπίζονται με επιείκεια, εφόσον καταβάλλουν προσπάθεια και βελτιώνονται σε σχέση με τον εαυτό τους. Επίσης, τους προσφέρονται και βοηθητικά μαθήματα στο σχολείο (Τμήματα Ένταξης, κατά τη διάρκεια του ωρολογίου προγράμματος ή/και Ενισχυτική Διδασκαλία το μεσημέρι, μετά το πέρας του ωρολογίου προγράμματος).

***16. Οι μαθητές που αντιμετωπίζουν δυσκολίες με τα μαθήματά τους είναι καταδικασμένοι να μείνουν στάσιμοι; Πώς αξιολογούνται αυτοί οι μαθητές;***

Απάντηση: Φυσικά όχι. Οι μαθητές αυτοί αξιολογούνται περισσότερο με βάση την προσπάθεια και την πρόοδό τους σε σχέση με τον εαυτό τους και όχι από το αποτέλεσμα των διαγωνισμάτων και των τελικών εξετάσεων. Στάσιμοι παραμένουν οι μαθητές που αδιαφορούν πλήρως για τα μαθήματά τους ή/και έχουν ξεπεράσει το όριο των απουσιών.

***17. Πόσο διαφορετικοί και αυστηροί είναι οι κανονισμοί σε θέματα πειθαρχίας, ώρας προσέλευσης κ.τ.λ.;***

Απάντηση: Είναι σίγουρα διαφορετικοί και πιο αυστηροί απ’ ό,τι στο Δημοτικό.

***18. Χρειάζεται οι μαθητές να φέρνουν και να χρησιμοποιούν το κινητό τους τηλέφωνο στο Γυμνάσιο;***

Απάντηση: Σίγουρα όχι. Το κινητό δεν χρειάζεται στο σχολείο. Υπάρχουν τηλέφωνα στο σχολείο σε περίπτωση που κάποιο παιδί χρειαστεί να επικοινωνήσει με την οικογένειά του. Επίσης, φαίνεται ότι η παρουσία του κινητού στο σχολείο προκαλεί πολλά προβλήματα π.χ. μειωμένη συγκέντρωση κατά τη διάρκεια των μαθημάτων, χρήση κατά τη διάρκεια των μαθημάτων κ.ά.

***19. Τι γίνεται, όταν ένας μαθητής ξεχνά επανειλημμένα τα βιβλία ή τα τετράδιά του, ή όταν δεν κάνει τις εργασίες του;***

Απάντηση: Έχει χαμηλή απόδοση στα μαθήματά του και ως αποτέλεσμα αυτού παίρνει χαμηλούς βαθμούς. Επίσης, ενημερώνονται σχετικά και οι γονείς του.

***20. Μας λένε ότι οι εκπαιδευτικοί του Γυμνασίου και ο/η Διευθυντής/τρια είναι πολύ απόμακροι και αυστηροί. Είναι αλήθεια;***

Απάντηση: Σίγουρα όχι. Οι εκπαιδευτικοί και ο Διευθυντής είναι όπως και οι δάσκαλοί σας στο Δημοτικό. Κάποιοι είναι πολύ φιλικοί με τους μαθητές τους, κάποιοι ίσως είναι λιγότερο φιλικοί. Δεν γίνονται αυστηροί, χωρίς να υπάρχει σοβαρός λόγος.

***21. Πώς νιώσατε στην αρχή της σχολικής χρονιάς, όταν βρεθήκατε σ’ ένα τμήμα με τα περισσότερα παιδιά άγνωστα; Πόσο εύκολο ήταν να κάνετε νέους φίλους;***

Απάντηση: Στην αρχή νιώσαμε κάπως άβολα, αλλά πολύ σύντομα το ξεπεράσαμε και κάναμε καινούριες φιλίες. Φυσικά, στο ίδιο τμήμα είχαμε φίλους και από το Δημοτικό.

***22. Πώς σας αντιμετώπισαν οι μεγαλύτεροι μαθητές του Γυμνασίου τον πρώτο καιρό;***

Απάντηση: Μας αντιμετώπισαν πολύ καλά. Δεν μας ενόχλησαν καθόλου.

***23. Ποιες τιμωρίες υπάρχουν στο Γυμνάσιο και σε ποιες περιπτώσεις επιβάλλονται;***

Απάντηση: Στο Γυμνάσιο επιβάλλονται διαβαθμισμένες τιμωρίες (Παιδαγωγικά μέτρα). Για παράδειγμα μπορεί να επιβληθεί σε ένα παιδί το Παιδαγωγικό μέτρο της αποβολής, όταν επανειλημμένα δεν τηρεί τους κανονισμούς λειτουργίας του σχολείου και δυσκολεύει την ομαλή λειτουργία του τμήματός του ή/και του σχολείου. Δεν τιμωρείται κάποιος, όταν είναι φρόνιμος και συνεργάσιμος. Σε πολύ εξαιρετικές περιπτώσεις μπορεί να επιβληθεί σε μαθητή το μέτρο της αλλαγής σχολικού περιβάλλοντος.

***24. Πόσες απουσίες πρέπει να συμπληρώσει κάποιος για να μείνει στάσιμος;***

Απάντηση: **115 απουσίες.** Βέβαια μπορεί ένα παιδί να ξεπεράσει αυτό το όριο και να μην μείνει στάσιμο, εάν οι απουσίες του οφείλονται σε πολύ σοβαρούς λόγους (π.χ. νοσηλεία σε νοσοκομείο). Τον Σεπτέμβριο 2024 πιθανόν θα ισχύει νέα νομοθεσία σχετικά με τις απουσίες και τον τρόπο δικαιολόγησής τους.

***25. Τι πρέπει να κάνει κάποιος μαθητής, όταν απουσιάσει για σοβαρούς λόγους από το σχολείο;***

Απάντηση: Πρέπει να φέρουν οι γονείς/κηδεμόνες του στο σχολείο το σχετικό δικαιολογητικό (π.χ. από γιατρό).

***26. Όταν κάποιος μαθητής απουσιάζει από το σχολείο, πώς θα γνωρίζει το μάθημα που διδάχθηκε στην τάξη ή/και την κατ’ οίκον εργασία που πρέπει να διεκπεραιώσει;***

Απάντηση: Ο μαθητής μπορεί να ζητήσει από κάποιον συμμαθητή του να του δώσει τις πληροφορίες που χρειάζεται για τα μαθήματα που έχασε και για την κατ’ οίκον εργασία του. Επίσης, όταν ο μαθητής επιστρέψει στο σχολείο, μπορεί να ζητήσει από τον καθηγητή του να τον βοηθήσει.

***27. Τι πρέπει να κάνει κάποιος μαθητής, όταν αργήσει το πρωί να προσέλθει στο σχολείο;***

Απάντηση: Πρέπει να ζητήσει άδεια εισόδου από τη Γραμματεία.

***28. Τι γίνεται, όταν απουσιάζει ένας καθηγητής; Κάποτε ακούμε παιδιά του Γυμνασίου που λένε ότι έχουν «κενή». Τι θα πει αυτό;***

Απάντηση: Όταν απουσιάζει κάποιος καθηγητής, συνήθως τροποποιείται το ωρολόγιο πρόγραμμα και τα παιδιά σχολάνε νωρίτερα. Ενημερώνονται και οι γονείς τους γι’ αυτή την αλλαγή. Εάν δεν είναι εφικτό να κλείσει κάποιο κενό, τα παιδιά απασχολούνται με τρόπο που καθορίζει η Διεύθυνση του σχολείου. Για παράδειγμα, κάποιος άλλος καθηγητής τους απασχολεί για τη συγκεκριμένη ώρα.

***29. Μπορούν οι μαθητές να βγαίνουν έξω από τον σχολικό χώρο κατά τη διάρκεια των διαλειμμάτων ή των κενών τους;***

Απάντηση: Απαγορεύεται πολύ αυστηρά να εγκαταλείψει κάποιος τον σχολικό χώρο χωρίς άδεια από τη Διεύθυνση του σχολείου.

***30. Τι είδους δράσεις/εκδηλώσεις γίνονται στο Γυμνάσιο; Οι μαθητές της Α’ τάξης έχουν την ευκαιρία να λάβουν μέρος σ’ αυτές;***

Απάντηση: Γίνονται γιορτές, παρελάσεις, μουσικές και αθλητικές εκδηλώσεις, Περιβαλλοντικές, Πολιτιστικές, Κοινωνικές και πολλές άλλες δράσεις. Οι μαθητές της Α’ τάξης έχουν την ευκαιρία να συμμετέχουν σ’ αυτές.

***31. Πόσες επισκέψεις/εκδρομές γίνονται κατά τη διάρκεια της χρονιάς;***

Απάντηση: Γίνονται 5 σχολικοί περίπατοι και αρκετές διδακτικές επισκέψεις. Η Γ’ τάξη πραγματοποιεί συνήθως μία 3ήμερη εκπαιδευτική επίσκεψη. Επίσης, οι μαθητές που συμμετέχουν σε Προγράμματα Σχολικών Δραστηριοτήτων (Περιβαλλοντικά, Αγωγής Υγείας, Πολιτιστικά) συνήθως πραγματοποιούν μία εκπαιδευτική επίσκεψη χωρίς διανυκτέρευση και μία εκπαιδευτική επίσκεψη με 1-3 διανυκτερεύσεις.

***32. Στο Γυμνάσιο σε ποιον απευθυνόμαστε για προβλήματα που αντιμετωπίζουμε;***

Απάντηση: Στο Γυμνάσιο υπάρχει ο καθηγητής Υπεύθυνος του Τμήματός μας στον οποίο απευθυνόμαστε για τις απουσίες και ο Σύμβουλος Σχολικής Κοινότητας (Τμήματος), στον οποίο απευθυνόμαστε όταν θέλουμε να συζητήσουμε κάποιο θέμα που μας απασχολεί. Φυσικά μπορούμε να απευθυνθούμε και σε όποιον άλλο καθηγητή έχουμε περισσότερο θάρρος και εμπιστοσύνη. Επίσης, υπάρχει και ο Σύμβουλος Σχολικής Ζωής. Τέλος, η Διεύθυνση και η Υποδιεύθυνση του σχολείου είναι πάντα στη διάθεση όλων των παιδιών, για να συζητήσουν μαζί τους ό,τι τους απασχολεί.

***33. Αφού μπαίνουν πολλοί καθηγητές σε κάθε τμήμα, ποιος καθηγητής έχει την ευθύνη των παιδιών;***

Απάντηση: Την ευθύνη των παιδιών στο κάθε τμήμα την έχει κατά κύριο λόγο ο Υπεύθυνος καθηγητής του τμήματος, ο οποίος μπορεί να είναι οποιασδήποτε ειδικότητας. Αυτός ενημερώνει τακτικά τους γονείς των παιδιών για τις απουσίες τους. Βέβαια, και κάθε άλλος καθηγητής που διδάσκει στο τμήμα, συζητά με τα παιδιά ή/και ενημερώνει τους γονείς τους για τυχόν προβλήματα προκύψουν (είτε στα μαθήματα, είτε στη συμπεριφορά του παιδιού).

***34. Στο Γυμνάσιο πώς χωρίζονται τα τμήματα;***

Απάντηση: Συνήθως χωρίζονται κατά απόλυτη αλφαβητική σειρά. Εναλλακτικά, μπορεί να χωριστούν τα τμήματα και σύμφωνα με τη Β’ ξένη γλώσσα (αν βολεύει καλύτερα με τον αριθμό των μαθητών σε κάθε μία από τις δύο γλώσσες – Γαλλικά / Γερμανικά).

***35. Τι χρειάζεται να προσέξουμε, για να μην αντιμετωπίσουμε προβλήματα στο Γυμνάσιο;***

Απάντηση: Αυτό που πρέπει να προσέξετε, για να μην αντιμετωπίσετε προβλήματα στο σχολείο είναι:

α) να έχετε μια καλή συμπεριφορά και να τηρείτε τους κανονισμούς λειτουργίας του σχολείου και β) να μελετάτε τα μαθήματά σας.